*Punikin* kansikuva vuodelta 1934.
**Punikki** oli Yhdysvalloissa vuosina 1911–1938 ilmestynyt suomenkielinen vasemmistolainen pilalehti. Vuoteen 1921 saakka sen nimenä oli *Lapatossu* ja vuodesta 1936 lähtien *Kansan Huumori*.

Sosialistisen *Työmies*-lehden yhteyteen perustetun *Lapatossun* ensimmäinen toimittaja ja pitkäaikainen taiteilija oli muun muassa *Kurikassa* toiminut Kaarlo Aleksanteri Suvanto. Kahdesti kuukaudessa ilmestyneen lehden tehtävänä oli "pilan ja ivan muodossa repiä lukijoistaan irti vanhoillisia katsomuksia ja agiteerata niille siinä muodossa sosialismia". Sen tarkoituksena oli vedota myös poliittisesti välinpitämättömämpään lukijakuntaan ja tuoda *Työmiehelle* lisätuloja. Lehden tunnushahmona toimi Suvannon piirtämä Lapatossu, joka kävelee knallihattu päässä pitkin rautatietä vasen silmä ikuisessa iskussa.

Kesällä 1912 Suvanto siirtyi Kanadan Port Arthuriin, jossa hänestä tuli *Työkansan* yhteydessä ilmestyneen vanhemman pilalehden *Väkäleuan* toimittaja. *Lapatossun* toimittajaksi palkattiin John Salminen ja "piirustajaksi" taiteilija Tyko Sallinen Suomesta. Hyvin menestynyttä lehteä vastaan nostettiin erään pilakuvan johdosta oikeusjuttu, jonka takia Salminen ja *Työmiehen* liikkeenhoitaja Johan Nummivuori tuomittiin vuonna 1914 kahdeksi kuukaudeksi vankilaan. Samana vuonna Suvanto palasi *Lapatossuun*, josta *Väkäleuan* lakattua vuoden 1915 lopussa tuli Pohjois-Amerikan ainoa suomenkielinen sosialistinen pilalehti.

1920-luvun alussa *Lapatossu* siirtyi *Työmiehen* mukana kommunistien leiriin ja sai uuden nimen *Punikki*. Vuodesta 1931 lähtien sitä julkaistiin *Eteenpäin*-lehden yhteydessä New Yorkin Brooklynissa. *Punikin* levikki oli enimmillään yli 15 000 kappaletta, kun *Lapatossulla* oli ollut parhaimmillaan yli 12 000 tilaajaa. Kuvan ja sanan voimalla se herjasi amerikkalaisen kapitalismin lisäksi maltillisempaa *Raivaaja*-lehteä ja porvarillisia amerikansuomalaisia. *Punikki* suhtautui hyvin myönteisesti Neuvostoliittoon, mutta arvosteli ankarasti valkoista Suomea.

Levikkiään menettänyt ja tappiota tuottanut lehti sai vuonna 1936 neutraalimmalta kuulostaneen nimen *Kansan Huumori*, joskaan sen linjassa ei tapahtunut suurta muutosta. Kommunistiseen ideologiaan pettynyt ja poikansa Stalinin vainoissa menettänyt Suvanto vetäytyi lehdestä vuoden 1937 lopussa. Lyhytikäiseksi jääneen *Kansan Huumorin* toimittajaksi tuli Toivo Korpela ja piirtäjäksi suomalaissyntyinen Charlie Carlson.

Lähteet
-------

* Lagerstedt, Ilpo: *Amerikansuomalaisia sarjakuvataiteilijoita*. Tampere: Tampere University Press, 2008. ISBN 978-951-44-7230-5. Teoksen verkkoversio.  (Arkistoitu – Internet Archive)

### Viitteet

1. ↑  Lagerstedt, s. 166–170.
2. ↑  Lagerstedt, s. 170–171.
3. ↑  Sulkanen, Elis: *Amerikan suomalaisen työväenliikkeen historia*, s. 316–317. Fitchburg, Massachusetts: Amerikan Suomalainen Kansanvallan Liitto ja Raivaaja Publishing Company, 1951. Teoksen verkkoversio.  (Arkistoitu – Internet Archive)
4. ↑  Lagerstedt, s. 171.
5. ↑  Lagerstedt, s. 172.
6. ↑  Punikki - Amerikansuomalainen poliittinen pilalehti *migrationinstitute.fi*. Viitattu 19.10.2015.
7. ↑  Lagerstedt, s. 172–173.
8. ↑  Lagerstedt, s. 173–176.

Aiheesta muualla
----------------

* *Lapatossu* digitoituna kansalliskirjastossa
* *Punikki* digitoituna kansalliskirjastossa
* *Punikin* numeroita digitoituna